Diari Oficial de la Generalitat Valenciana


Sumari del DOGV 3904, del 26-12-2000 (2000/10707)

ORDRE de 18 de desembre de 2000, de la Conselleria de Benestar Social, per la qual es regulen i es convoquen ajudes dirigides a l'equipament, reforma, reparació i conservació de centres d'atenció especialitzada a menors i construcció de centres de dia de menors, per a l'any 2001.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3904

Data del DOGV
:   26-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10511


Data del document
:   18-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * protecció de la infància
    * societat sense fins de lucre
    * administració local
    * suport econòmic
    * servei social

ORDRE de 18 de desembre de 2000, de la Conselleria de Benestar Social, per la qual es regulen i es convoquen ajudes dirigides a l'equipament, reforma, reparació i conservació de centres d'atenció especialitzada a menors i construcció de centres de dia de menors, per a l'any 2001. [2000/10834]
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, estableix les condicions que ha d'oferir tot centre inclòs en el seu àmbit d'aplicació, entre les quals es troben els centres d'atenció especialitzada a menors. Les exigències es plantegen tant per als centres d'atenció especialitzada a menors de nova creació com per als centres en funcionament, i exigeixen, de vegades, un determinat esforç econòmic de les seues entitats gestores , atesa la seua finalitat no lucrativa.
  
L'objectiu fonamental d'aquesta convocatòria és col·laborar financerament en la dotació i millora dels equipaments i instal·lacions dels centres d'atenció especialitzada a menors, incrementant la qualitat de les prestacions al nivell d'infraestructures necessàries i cooperar amb les entitats locals i privades sense fi de lucre en la creació de centres de dia per a menors, com a recurs assistencial de caràcter eminentment preventiu.
  
En aquesta ordre s'aglutinen tant els aspectes ja regulats com els específics de l'exercici convocat, amb la finalitat d'articular les aspiracions socials amb les limitacions que, per tal del reconeixement d'obligacions, puga assumir la Generalitat, d'acord amb les directrius que fixa la normativa pressupostària de la Generalitat Valenciana.
  
En virtut d'això, i fent ús de les facultats que em confereix l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Títol I
  
Ajudes i subvencions
  
Article 1. Àmbit
  
Es convoquen ajudes en l'exercici 2001 per a centres d'atenció especialitzada a menors, dirigides a entitats locals o entitats privades sense ànim de lucre titulars d'aquest tipus de centres en l'àmbit de la Comunitat Valenciana, o que pretenguen la construcció de centres de dia de menors.
  
En funció del cost i de la duració de la inversió subvencionada, les ajudes regulades en aquesta convocatòria podran tenir caràcter de despesa plurianual.
  
Article 2. Objecte
  
Les ajudes que es convoquen estan destinades:
  
1é. A l'equipament dels centres o a la realització d'obres de reforma, reparació o conservació de centres d'atenció especialitzada a menors. D'acord amb allò que s'ha disposat en l'article 123, apartats 3, 4 i 5 del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques:
  
a) Són obres de reforma aquell conjunt d'obres d'ampliació, millora, modernització, adequació o reforç d'un bé immoble ja existent.
  
b) Són obres de reparació les necessàries per a esmenar un menyscabament produït en un bé immoble per causes fortuïtes o accidentals. Si afecten fonamentalment l'estructura resistent tindran la qualificació de gran reparació i, en cas contrari, de reparació simple.
  
c) Es consideren obres de conservació aquelles necessàries per a esmenar el menyscabament que es produeix amb el pas del temps pel natural ús del bé.
  
2é. A la construcció de centres de dia per a menors. S'entendrà per construcció les obres de primer establiment que donen lloc a la creació d'un bé immoble.
  
Article 3. Requisits previs que hauran de complir els sol·licitants
  
Podran sol·licitar les ajudes els titulars o representants de centres d'atenció especialitzada a menors que complisquen els següents requisits:
  
a) En el cas d'equipament, reforma, reparació o conservació, que abans que es dicte la resolució de concessió de l'ajuda, disposen de la corresponent resolució d'autorització del centre en els termes establits en la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana.
  
b) En el cas de sol·licitar ajudes de construcció, reforma, reparació o conservació, la presentació del corresponent projecte tècnic complet, memòria valorada o pressupost, segons escaiga d'acord amb el que estableix el RD Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, així com la Llei 38/1999, de 5 de novembre, d'Ordenació de l'Edificació, que haurà de ser objecte d'informe per l'Oficina Tècnica de Projectes i Obres de la Conselleria de Benestar Social, llevat que ja dispose d'aquest informe, i llevat que l'obra dispose de la corresponent resolució d'acreditació si és que aquesta va ser emesa amb anterioritat a l'entrada en vigor de la Llei 5/1997, de 25 de juny, per la qual es regula el Sistema de Serveis Socials de la Comunitat Valenciana, sempre que el projecte presentat al seu dia se ajuste a la normativa actualment vigent.
  
Article 4. Obligacions del sol·licitant
  
Tots els sol·licitants d'ajudes adquireixen per la concessió d'aquestes, a més de les inherents a l'autorització del centre, si és procedent, les següents obligacions:
  
1. Atendre els requeriments de l'òrgan competent en matèria de protecció de menors, respecte als nivells de prestació dels serveis, havent de mantenir sempre una adequada qualitat en aquests.
  
2. Facilitar als òrgans competents, a requeriment seu, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i que resulte necessària per a assegurar el bon fi de l'ajuda.
  
3. No minorar ni anul·lar la consignació que s'haja previst inicialment en el seu pressupost per a aquest fi.
  
4. En el cas de concessió d'ajudes per a equipament, no variar la finalitat a què estiga destinat el centre en un període mínim de 10 anys.
  
5. En el cas de concessió d'ajudes per a construcció, reforma, reparació o conservació:
  
5.1 Que el centre no varie la seua destinació en un període mínim de 15 anys, des de la finalització de les obres.
  
5.2 Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'hi originen, en la seua execució. L'esmentada aportació haurà d'acreditar-se en el termini dels 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat subvencionada, cofinançadora, en el qual es comprometa per a l'exercici vigent el crèdit necessari.
  
6. Notificar a la Direcció General de la Família, Menor i Adopcions la percepció d'altres ajudes amb el mateix objecte atorgades per altres administracions o ens públics o privats. En aquest cas, l'entitat sol·licitant, sotmetrà l'expedient per a estudi per l'òrgan competent, el qual podrà disminuir la quantitat inicialment concedida en allò que excedisca del cost de l'activitat subvencionada.
  
7. Sotmetre's a les actuacions de control financer que escaiga a la Intervenció General en relació amb la subvenció.
  
8. Acreditar, en el cas en què resulte exigible, abans del cobrament, que estan al corrent en les seues obligacions tributàries i amb de la Seguretat Social en la forma prevista per l'Ordre de 30 de maig de 1996 de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21 de juny de 1996).
  
Article 5. Criteris d'adjudicació i de quantificació de les ajudes
  
L'adjudicació de les ajudes, així com la seua quantificació concreta s'ajustarà a les següents regles:
  
1. Tindran preferència en l'adjudicació, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es refereix l'article 7.
  
2. Examinades totes les instàncies presentades i determinats els sol·licitants en què concórrega la circumstància ressenyada en el paràgraf anterior, es procedirà, d'entre ells, a l'adjudicació i quantificació de les ajudes d'acord amb les següents prioritats:
  
a) Equipaments de centres l'obertura del qual estiga prevista l'any 2001.
  
b) Equipaments, reformes, reparacions i conservacions de centres en funcionament
  
c) En centres de dia de menors:
  
1. Construcció de centre que substituïsca un altre existent amb una situació que desaconselle la reforma d'aquest.
  
2. Construcció de centre en una localitat on no existisca centre de dia per a menors.
  
3. Respecte de cada un dels criteris assenyalats en l'apartat anterior, s'atendran en primer lloc les sol·licituds en què siga major el percentatge de finançament del sol·licitant en relació amb el cost total de l'equipament, reforma o construcció per al qual es demana l'ajuda.
  
4. Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en aquesta matèria.
  
Respecte als materials i instal·lacions per als quals se sol·licita subvenció respondran a qualitats mitjanes segons mercat.
  
5. Si aplicats els paràmetres assenyalats en els apartats anteriors i atorgades les ajudes corresponents, encara existira dotació econòmica, podran atendre's aquelles sol·licituds que havent sigut presentades dins del termini amb algun defecte en elles o en la documentació aportada, no obstant amb posterioritat al termini de presentació de les instàncies hagueren esmenat els defectes i acompanyat la documentació correcta i completa, sempre que l'esmentada actuació de l'interessat tinga lloc dins del termini concedit per l'administració en el seu requeriment.
  
Article 6. Exclusions i denegacions
  
1. Queden expressament exclosos d'aquestes ajudes els conceptes següents:
  
1.1 Equipaments i obres de construcció, reforma, reparació i conservació de centres d'atenció especialitzada a menors ja subvencionats en exercicis anteriors.
  
1.2 Equipaments adquirits i obres acabades amb anterioritat a l'1 de gener de 2001.
  
1.3 Conceptes subvencionats per altres entitats en més del 80%.
  
1.4 Projectes que s'ajusten a programes propis d'altres organismes.
  
1.5 Conceptes que per la seua naturalesa puguen ser objecte d'atenció d'altres organismes públics, o que no queden inclosos en aquesta ordre.
  
2. Podrà ser motiu de denegació haver incorregut en els incompliments assenyalats en l'article 47.9 del Text Refós de la Llei d'Hisenda Pública de la Generalitat Valenciana, respecte de les ajudes concedides en exercicis anteriors, sempre amb la tramitació prèvia de l'oportú expedient amb audiència a l'interessat, que finalitze amb una resolució en què es declaren expressament produïts aquests incompliments i que no hagen transcorregut més de cinc anys des de la seua imposició.
  
Títol II
  
Procediment
  
Capítol I
  
Iniciació del procediment
  
Article 7. Instància i documentació
  
A la sol·licitud, que estarà firmada pel titular o representant de l'entitat i que s'ajustarà al model contingut en l'annex I, s'hi adjuntarà la següent documentació:
  
1. En les sol·licituds d'equipament: pressupost detallat de tres empreses subministradores de l'equipament que es pretén adquirir.
  
2. En les sol·licituds de construcció, reforma, reparació o conservació:
  
2.1 Certificat del representant de l'entitat que les obres per a les quals es demana la subvenció acreditant que no estan finalitzades abans de l'1 de gener de 2001.
  
2.2 Certificat del representant de l'entitat en què conste:
  
- Pressupost de contracta.
  
- Ajudes sol·licitades a altres organismes amb especificació d'aquests i de la quantia atorgada en cas de concessió.
  
3. En el cas de sol·licituds de construcció, reforma, reparació o conservació, a més d'allò que s'ha expressat en el punt 2 anterior es requerirà, quan així ho exigisca la legislació vigent:
  
3.1 Termini d'execució de les obres, amb descripció de terminis trimestrals i del desglossament pressupostari d'acord amb aquests.
  
3.2 Projecte tècnic, d'acord amb allò que s'ha establit en l'article 3 apartat b).
  
4. Si les obres estan iniciades, s'aportarà el contracte d'obres en comptes del certificat del pressupost de contracta.
  
Article 8. Lloc de presentació
  
Les sol·licituds d'ajuda es presentaran, junt amb la documentació requerida, a la direcció territorial de Benestar Social de la província on radique el centre per al qual se sol·licita la subvenció, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
  
Article 9. Terminis de presentació
  
El termini per a presentar les sol·licituds serà de 45 dies naturals comptadors des de l'endemà de la publicació d'aquesta convocatòria en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 10. Instrucció
  
1. Una vegada rebudes les sol·licituds, les direccions territorials de Benestar Social verificaran que aquestes reuneixen els requisits per a poder ser tramitades.
  
2. Quan la sol·licitud no reunisca els requisits exigits, o quan no adjunte la documentació que d'acord amb aquesta ordre resulte exigible, es notificarà a l'entitat la causa que impedeix la continuació del procediment, i se li requerirà perquè de conformitat amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos en l'article 42 de la precitada Llei.
  
3. Si d'acord amb allò que s'ha previst en l'article 3 b) d'aquesta ordre, es requereix informe de l'Oficina Tècnica de Projectes i Obres de la Conselleria de Benestar Social, la direcció territorial de Benestar Social sol·licitarà directament l'esmentat informe.
  
4. Una vegada emés, si és procedent, informe de l'Oficina Tècnica de Projectes i Obres, i completat l'expedient, aquest serà estudiat per la direcció territorial de la Conselleria de Benestar Social, que procedirà a elaborar les plantilles tècniques d'estudi que seran firmades pel/la director/a territorial de la Conselleria de Benestar Social, segons el model elaborat mitjançant instrucció interna de la Direcció General de la Família, Menor i Adopcions, les quals es remetran amb l'expedient complet a la Direcció General de la Família, Menor i Adopcions.
  
Article 11. Comissió de Valoració
  
1. Per a la valoració dels expedients de sol·licitud es constituirà una Comissió de Valoració en la Direcció General de la Família, Menor i Adopcions, que estarà composta pels següents membres:
  
a) la cap d'Àrea de la Família, Menor i Adopcions, o persona en qui delegue, que actuarà com a presidenta.
  
b) la cap del Servei de Protecció i Inserció de Menors de la Direcció General de la Família, Menor i Adopcions, que actuarà com a secretària de la Comissió.
  
c) La directora territorial de Benestar Social de Castelló, o persona en qui delegue.
  
d) La directora territorial de Benestar Social de València, o persona en qui delegue.
  
e) El director territorial de Benestar Social d'Alacant, o persona en qui delegue.
  
f) Un tècnic o tècnica del Servei de Protecció i Inserció de Menors de la Direcció General de la Família, Menor i Adopcions.
  
A més dels membres de la Comissió, podrà convocar-s'hi qualsevol tècnic de la direcció territorial de Benestar Social que es considere necessari per a efectuar adequadament la valoració de l'expedient, els quals hi assistiran amb veu però sense vot.
  
2. No quedarà constituïda formalment la Comissió sense la participació de, si més no, tres membres.
  
3. La Comissió de Valoració serà convocada per la Direcció General de la Família, Menor i Adopcions.
  
4. La Comissió de Valoració, a la vista de la documentació existent en cada expedient i de les obligacions que s'adquireixen per la concessió de l'ajuda, podrà demanar els informes als organismes i a les entitats que estime oportú i efectuar les comprovacions que consideren sobre l'exactitud de tot això.
  
5. La Comissió de Valoració elaborarà un informe tècnic de valoració que s'elevarà el director general, perquè aquest resolga com estime procedent.
  
Article 12. Resolució
  
1. La resolució de les sol·licituds d'ajudes sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
2. El termini màxim per a tramitar i resoldre les sol·licituds serà de dos mesos comptadors des de la data de publicació de la resolució que determine els crèdits i les línies pressupostàries destinades a la financiació.
  
Si no recau resolució expressa dins del termini, caldrà entendre desestimada la sol·licitud formulada per l'interessat.
  
3. L'import de les subvencions concedides no podrà, aïlladament o en concurrència amb subvencions o ajudes d'altres ens públics o privats nacionals o internacionals, superar el cost de l'activitat que ha de desenvolupar l'entitat beneficiària.
  
4. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió.
  
5. La concessió de les ajudes adotarà, en tot cas, la forma de resolució, i si escau, de conveni de col·laboració. En el supòsit que aquestes tinguen caràcter plurianual, estaràn condicionades a l'existència de crèdit adequat i suficient.
  
Si les esmentades ajudes s'instrumentaren mitjançant conveni que supose la terminació convencional del procediment, serà d'aplicació allò disposat en l'article 54 bis del text refós de la Llei d'Hisenda Püblica de la Generalitat Valenciana.
  
Article 13. Recursos
  
Les resolucions dictades pel director general de la Família, Menor i Adopcions, en l'adoptar-se per delegació, indicaran expressament aquesta circumstància i es consideraran dictades per l'òrgan delegant i esgotaran la via administrativa.
  
Contra aquestes es podrà interposar directament recurs davant de l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció.
  
No obstant això, prèviament es podrà interposar, potestativament, i segons escaiga, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i justificació de les subvencions
  
Article 14. Ajudes per a obres de construcció de centre de dia, reforma, reparació o conservació que requerisquen projecte tècnic.
  
1. El pagament i la justificació d'aquestes ajudes es realitzarà d'acord amb allò que s'ha estipulat en l'article 47 bis 1.d) del Text Refós de la Llei d'Hisenda Pública de la Generalitat Valenciana.
  
2. En la resolució per mitjà de la qual s'atorgue la subvenció per a reforma es podrà anticipar un 15% de l'import total anual de l'ajuda, que es farà efectiu una vegada presentada per l'entitat beneficiària la següent documentació:
  
1) garantia suficient sempre que resulte exigible,
  
2) certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda,
  
L'import anticipat es descomptarà, proporcionalment i en la forma que es determine en la resolució de concessió, dels successius pagaments contra certificat.
  
3. La garantia sobre la quantitat anticipada, quan resulte exigible, podrà formalitzar-se mitjançant l'aportació d'un aval bancari o, si no n'hi ha, d'una garantia real immobiliària suficient o pòlissa d'assegurances, tots ells per l'import de la quantitat anticipada. La garantia respondrà del compliment de les obligacions del beneficiari de la subvenció fins a l'import concret de la quantitat anticipada.
  
Qualsevol que siga la forma elegida per a formalitzar la garantia, aquesta es constituirà expressament a favor de la Conselleria de Benestar Social i haurà de depositar-se en les tresoreries dels serveis territorials de la Conselleria d'Economia, Hisenda i Ocupació de la província corresponent, els quals lliuraran al beneficiari la carta de pagament acreditativa del depòsit, que haurà de ser presentada per aquest en la direcció territorial de la Conselleria de Benestar Social, com a requisit previ i inexcusable per al pagament.
  
L'aval bancari mencionat haurà de ser solidari o amb renúncia expressa al benefici d'excussió.
  
4. Els pagaments s'efectuaran contra el certificat d'obra expedida per un tècnic competent d'acord amb les condicions de finançament establit i d'acord amb el projecte presentat. Aquests certificats es presentaran en triple versió segons el model oficial que figura en l'annex II i que estarà disponible en la direcció territorial de Benestar Social, i hauran d'estar aprovades per l'òrgan competent per a la contractació de les obres subvencionades.
  
5. El termini de justificació d'aquestes ajudes estarà determinat pels terminis d'execució de l'obra, que obliga l'entitat titular a justificar d'acord amb els esmentats terminis. L'incompliment d'aquest requisit podrà donar lloc a la resolució de l'ajuda, quan en data 15 de novembre de 2001 no hagen justificat com a mínim el 75% de la quantia concedida per a l'exercici en curs.
  
6. Excepcionalment, la Direcció General de la Família, Menor i Adopcions, podrà admetre documentació presentada fora de termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 15. Ajudes per a equipament i obres que no requerisquen projecte tècnic.
  
1. Els pagaments s'efectuaran contra la presentació de factures reglamentàries segons la normativa vigent, junt amb les seues còpies. Aquestes còpies seran confrontades per un funcionari de la direcció territorial i la factura original, que quedarà en poder del beneficiari, serà segellada com a presentada. Les corporacions locals podran substituir la citada documentació per un certificat expedit per l'interventor local en què consten les quantitats aplicades a fi de la subvenció, amb detall exprés dels diferents conceptes subvencionats, unitats i imports parcials. Les esmentades quantitats han de trobar-se, almenys, en situació de "obligacions reconegudes" i així haurà de fer-se constar en el certificat.
  
2. S'estableix com a termini màxim de justificació d'aquestes ajudes el 30 de novembre de 2001.
  
3. Excepcionalment, la Direcció General de la Família, Menor i Adopcions, podrà admetre documentació presentada fora de termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 16. Revisió, deixament sense efecte o minoració
  
1. Es podrà dictar una resolució de revisió, deixament sense efecte o minoració, i en tot cas, de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu de 26 de juny de 1991 del Consell de la Generalitat Valenciana pel qual s'aprova el Text Refós de la Llei d'Hisenda Pública de la Generalitat Valenciana.
  
2. La quantitat concedida en concepte de reforma, reparació o conservació es veurà reduïda, proporcionalment, d'acord amb la baixa en l'adjudicació de l'obra.
  
3. El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a audiència.
  
El termini màxim per a resoldre serà de tres mesos des del moment en què va ser incoat l'expedient de revisió o de minoració.
  
4. Les quantitats que calga reintegrar tindran la consideració d'ingrés de dret públic a l'efecte del procediment aplicable a la seua cobrança.
  
5. La resolució del procediment escau al conseller de Benestar Social, a proposta de la Direcció General de la Família, Menor i Adopcions.
  
DISPOSICIÓ ADDICIONAL
  
Única
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en ella. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant resolució, les modificacions, si és procedent, respecte al mode de pagament i de justificació, així com les dotacions pressupostàries màximes per a les ajudes convocades i els crèdits i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no existisca crèdit adequat i suficient en l'exercici de l'any 2001.
  
Els dits crèdits tenen caràcter limitador i no podran concedir-se subvencions una vegada que aquests s'hagen esgotat i es publicarà l'esmentada circumstància en el DOGV.
  
Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes, s'hi aplicaran les que escaiga.
  
DISPOSICIONS FINALS
  
Primera
  
Quan per part de les entitats sol·licitants es faça publicitat a través de qualsevol mitjà de comunicació, dels centres subvencionats totalment o parcialment per les ajudes a què es refereix aquesta ordre, serà obligatori fer-hi constar explícitament que es tracta d'un centre subvencionat per la Generalitat Valenciana.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no existisca crèdit adequat i suficient en l'exercici de l'any 2001.
  
Tercera
  
Contra les bases d'aquesta convocatòria, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb allò que s'ha disposat en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 18 de desembre de 2000
  
El conseller de Benestar Social